***Ordfører Ole Ueland, Sola kommune:***

***Åpning av Solakonferansen 2015, Scandic Stavanger Airport***

***Tirsdag 22.09.15 kl 10.00***

* **Velkommen til Sola og til årets Solakonferanse.**
* **Det er veldig kjekt for meg igjen å få lov til å åpne denne tradisjonsrike konferansen. Solakonferansen har blitt arrangert hvert år siden 1987 og siden 1988 har den blitt arrangert her på Sola. Det er noe vi i Sola kommune er stolte over og svært glade for. Luftfartsmiljøet på Sola er svært viktig for kommunen og for hele Stavangerregionen.**
* **Sola kommune er en kommune med en lang historie. Her er det mange funn og spor etter mennesker fra steinalderen og frem til våre dager. Ved innflygningen til Sola flyplass fra sør flyr man nesten over Rægehaugene, en av landets rikeste gravfunn fra bronsealderen. Nord for flyplassen ligger Hafrsfjord, her hvor Harald Hårfagre samlet Norge til et rike i 872. Erling Skjalgsson som var en mektig vikinghersker hadde antakeligvis sin gård her like i nærheten av Sola flyplass.**
* **Vi har alltid vært transportknutepunkt, og våre innbyggere har vært orientert utover mot verden. Vikingene var internasjonalt orienterte og dro ut i verden. I den nære historien er det kanskje etableringen av Stavanger lufthavn i 1937 som har vært viktigs for vår kontakt med utlandet. For Sola kommune betød etableringen av flyplassen i første rekke en viktig ny arbeidsplass. Flyplassen var i mange år kommunens største arbeidsplass. Selv om flyplassen i dag ikke er den største arbeidsplassen, er den en viktig og betydelig arbeidsplass. Ikke minst er det etablert et sterkt flyteknisk miljø her på Sola, med både teknisk fly- og helikoptervirksomhet, utdanningstilbud, om mye spennende utviklingsarbeid. Luftfartskonferansen Solakonferansen er også en del av dette viktige fagmiljøet her på Sola.**
* **Luftfarten i regionen har bidratt til en enorm utvikling i regionen vår.I dag er Sola kommune og Stavanger regionen vertskap for et sterkt internasjonalt miljø og en rekke internasjonale selskaper. Nærheten til en internasjonal flyplass har vært en avgjørende faktor i denne utviklingen. Det er nok riktig å si at verken Sola kommune eller resten av regionen hadde vært der vi er i dag i om luftfarten og flyplassen ikke hadde vært her.**
* **Vår region er inne i en krevende tid med alle utfordringene knyttet til oljebransjen. Vi merker effektene av synkende oljepris. 50 000 arbeidsplasser i denne regionen er direkte knyttet til oljevirksomhet. Usikkerheten i regionen kjenner vi alle på. Vi ser at dette også nå påvirker trafikken til og fra flyplassen her på Sola.**
* ***Offshore helikopteroperasjoner – en sektor i endring,* er tema for årets program. Også i år har dere valgt et dagsaktuelt tema, med oljepriser under stadig press, og nye krav fra myndigheter og oppdragsgivere. Skal og bør man være bevisst på hvordan dette kan påvirke måten helikopteroperasjoner blir utført på i tiden som kommer.**
* **Da gjenstår det bare for meg å ønske dere lykke til med konferansen, og erklære konferansen for åpnet. Håper dere får noen fine og spennende dager her i Sola.**